In rugby val jy nie rond met jou beste speler nie | Maroela Media
Jordie Barrett (regs), aen sy broer Beauden. Foto: (AP Photo/Eugene Hoshiko)
Wanneer jy 'n rugbyspan kies, kies jy elke speler in sy beste posisie.
Ons praat nou nie hier van posisies wat byna ingeweef is met mekaar nie, soos heelagters wat ewe maklik vleuel toe kan skuif, soos 'n Cheslin Kolbe nie, of losskakels wat ewe maklik binnesenter kan speel nie, soos 'n Hennie le Roux, Henry Honiball of Braam van Straaten, of slotte wat met groot welslae flank toe kan skuif, soos 'n Pieter-Steph du Toit nie.
Ons praat hier van twee posisies wat hemelsbreed verskil, waar jy ander vaardighede moet hê, waar jou swakpunte uitgebuit kan word.
Dit is die les wat die All Black-keurders geleer het deur Beauden Barrett heelagter toe te skuif.
Hulle wou hom in die span gehad het, kom wat wil en dis hoekom hulle hom verlede jaar heelagter laat speel het.
Barrett, wat twee keer (as losskakel) as Wêreldrugby se Speler van die jaar aangewys, het verlede jaar laas teen Tonga losskakel in 'n toetswedstryd gespeel voordat hy Sondag in Auckland in Nieu-Seeland se Aotearora-reeks weer die planmaker op no. 10 vir die Blues teen die Chiefs was.
As Barrett weer heeltyds losskakel gaan speel, sal daar 'n driestryd tussen sy jonger broer Jordie (wat myns insiens 'n beter heelagter as Beauden is), Will Jordan van die Crusaders of Damian McKenzie van die Chiefs as heelagter wees.
Vergeet daarvan dat Richie Mo'unga van die Crusaders beter as Beauden op losskakel is.
Ja, hy is meer betroubaar as stelskopper, maar dit is waar dit eindig.
Hoeveel keer in die verlede het keurders nie al dieselfde fout begaan nie?
Dink maar daaraan toe Gerrie Sonnekus (agtsteman) skrumskakel moes speel. Die All Blacks het hul wedstryd-wenner Christian Cullen van heelagter na senter geskuif en dit was 'n misoes.
Dink maar daaraan hoe daar klimtol met die begaafde Dawie Snyman, Tonie Roux, Brent Russell, Ruan Pienaar, Frans Steyn en Francois Hougaard gespeel is.
Kies 'n speler in sy beste posisie in die opdrafspan en gebruik die veelsydige speler op die plaasvervangersbank.